Targaryenovci

Targaryenovci sú fiktívny kráľovský rod autora G. R. R. Martina. Zohrávajú kľúčovú úlohu v jeho knižnej sérii Pieseň ľadu a ohňa, vystupujú aj v dielach Oheň a krv a Rytier siedmich kráľovstiev. Sú známi tým, že jazdili na chrbtoch lietajúcich drakov. Ich mottom je „oheň a krv“.

 Charakteristika 
Pre rod Targaryenovcov sú typické fialové oči a strieborné vlasy. Hovoria o sebe, že sú krvou draka. Podľa tradície by mali byť odolní voči ohňu a chorobám, minimálne u niektorých jedincov to však neplatí. Tradične sa ženili bratia so sestrami a iní blízki príbuzní, aby zachovali čistotu svojej línie. V dôsledku toho však začal rod postupne upadať, rodilo sa v ňom čoraz viac duševne postihnutých jedincov. To viedlo k tomu, že boli po takmer tristoročnej vláde nad Siedmimi kráľovstvami zvrhnutí. Séria Pieseň ľadu a ohňa rozpráva o ich ambíciách vrátiť sa na kráľovský trón. Kniha Oheň a krv mapuje prvú polovicu histórie tohto rodu a v Rytierovi siedmich kráľovstiev zohrávajú úlohu vedľajších postáv.

 Draky 
Draky sú vo svete G. R. R. Martina divoké a nebezpečné tvory, ktoré dokážu lietať a chrlia oheň. Targaryenovci majú v erbe trojhlavého draka, hoci skutočné draky mali iba po jednej hlave. Liahli sa z nádherne vyzerajúcich vajec, žili celé stáročia, rástli po celý život, ich šupinami pokryté telo bolo na dotyk horúce a živili za len pečeným mäsom. Nijaký človek neosedlal za svoj život viac než jedného draka, ale po smrti pôvodného jazdca mohli na drakovi jazdiť aj iní. 

 Dejiny 
Targaryenovci pochádzali z Valýrie, prosperujúcej ríše, ktorú postihla neznáma katastrofa. Vo Valýrii neboli jediným rodom schopným jazdiť na drakoch, ale zostali posledným rodom s touto schopnosťou. Dynastiu založil Aegon Dobyvateľ, ktorý vtrhol do Západozemia, fiktívneho svetadiela zo sveta G. R. R. Martina. V Západozemí vtedy existovalo sedem kráľovstiev, v ktorých vládlo sedem kráľovských rodov. Šesť z týchto kráľovstiev Aegon za pomoci dvoch sestier, Visenye a Rhaenys, a troch drakov zjednotili dobytím. Posledné kráľovstvo, Dorn, sa k nim pridalo vďaka svadbe. Aegon dal z mečov ukoristených nepriateľom vykovať kráľovský trón, takzvaný železný trón. Sedenie na ňom bolo nepohodlné a nebezpečné, čo bolo Aegonovým zámerom. Po Aegonovi a jeho dvoch sestrách boli pomenované pahorky v hlavnom meste ríše, Kráľovom prístave.

Aegon vládol 37 rokov. Oženil sa s oboma svojimi sestrami a s každou splodil syna, ktorí postupne jeden po druhom vládli ríši po Aegonovej smrti. Jeho drak, Balerion, bol považovaný za najstrašnejšieho draka, ktorý kedy žil. Draky, na ktorých jazdili jeho potomkovia, boli čoraz menšie a zdegenerované podobne, ako opakovaným incestom degeneroval celý targaryenský rod. Asi v polovici 283-ročnej vlády Targaryenovcov, za vlády Aegona III., draci na svete úplne vymreli a to vrátane divoko žijúcich drakov. Ostalo len niekoľko starých dračích vajec, ktoré sa považovali za skamenené a neschopné vyliahnuť sa.

Medzi známejších dávnych targaryenských panovníkov spomínaných v sérii Pieseň ľadu a ohňa patrili napríklad Maegor Krutý, ktorý dal postaviť Maegurovu pevnosť, kráľovské sídlo, či Baelor Požehnaný, hlboko veriaci panovník.

Posledným vládnucim Targaryenovcom bol tzv. Šialený kráľ Aerys. Oženil sa s vlastnou sestrou Rhaellou a mal s ňou tri deti s veľkými vekovými odstupmi: synov Rhaegara a Viserysa a pohrobka, dcéru Daenerys, ktorá sa narodila až po Rhaegalovej smrti. Rhaegal, zvaný posledný drak, teda za svojho života nemal sestru, s ktorou by sa oženil. Aerysov bývalý pobočník, Tywin Lannister, chcel Rhaegala oženiť so svojou krásnou dcérou Cersei, ktorá po tomto manželstve tiež tajne túžila. Z vôle Aerysa si však namiesto toho vzal princeznú Eliu z Dorne. Mali spolu dve deti, princeznú Rhaenys a princa Aegona.

Aerys dal brutálne zavraždiť vládcu najsevernejšieho zo Siedmich kráľovstiev, Rickarda Starka a tiež jeho syna Brandona. Rhaegar zase uniesol Rickardovu dcéru Lyannu, snúbenicu Roberta Baratheona, a znásilňoval ju. V dôsledku toho prepukla v Siedmich kráľovstvách vzbura vedená Starkamovcami, Baratheonovcami, Arrynovcami a Tullyovcami. Neskôr Aerysa zradil a na stranu vzbúrencov sa pridal aj rod Lannisterovcov. Jaime Lannister, syn Aerysovho pobočníka Tywina, bol členom Aerysovej kráľovskej gardy, čiže jeho osobnej stráže. Porušil však prísahu, že bude kráľa ochraňovať, a Aerysa zabil. Lannisterovi muži zavraždili aj princeznú Eliu a obe jej deti. Robert Baratheon zabil Rhaegara Targaryena svojím bojovým kladivom v bitke na rieke Trojzubec. Tým sa vláda Targaryenovcov v Západozemí skončila.

Na posledný hrad Targaryenovcov, ostrovný Dračí kameň, však ušiel vtedy osemročný princ Viserys a jeho tehotná matka Rhaella. Tá tam porodila dcéru Daenerys, pričom pri pôrode zomrela. Princ a princezná boli po čase nútení ujsť aj z Dračieho kameňa na východný kontinent, kde žili v exile až do Viserysovej dospelosti. Viserys, podľa dedičného práva panovník Siedmich kráľovstiev, žije len preto, aby ríšu svojho otca vydobyl naspäť. Sám však prejavuje známky duševnej choroby a týra svoju mladšiu sestru, ktorá je jedinou rodinou, ktorá mu zostala.

Zoznam Targaryenských kráľov
 Aegon I. Dobyvateľ (1-37)
 Maegor I. Krutý (37-42)
 Jaehaerys I. Starý kráľ (48-103)
 Viserys I. (103-129)
 Aegon II. (129-131)
 Aegon III. Drakozhuba (131-157)
 Daeron I. Mladý kráľ (157-161)
 Baelor I. Požehnaný (161-171)
 Viserys II. (171-172)
 Aegon IV. Hanebný (172-184)
 Daeron II. (184-209)
 Aerys I. (209-221)
 Maekar I. (221-233)
 Aegon V. Nevhodný (233-259)
 Jaehaerys II. (259-262)
 Aerys II. Šialený (262-283)

 Zdroje 





 Ďalšia literatúra 


Kategória:Pieseň ľadu a ohňa
Kategória:Fantasy postavy